CELEX: 62007TN0140
Language: el
Date: 2007-04-26 00:00:00
Title: Υπόθεση T-140/07: Προσφυγή της 26ης Απριλίου 2007 — Chi Mei Optoelectronics Europe και Chi Mei Optoelectronics UK κατά Επιτροπής

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/28
            
         Προσφυγή της 26ης Απριλίου 2007 — Chi Mei Optoelectronics Europe και Chi Mei Optoelectronics UK κατά Επιτροπής
   (Υπόθεση T-140/07)
   (2007/C 155/54)
   Γλώσσα διαδικασίας: η αγγλική
   Διάδικοι
   
      Προσφεύγουσες: Chi Mei Optoelectronics Europe BV (Hoofddorp, Κάτω Χώρες) και Chi Mei Optoelectronics UK (Havant, Ηνωμένο Βασίλειο) (εκπρόσωποι: S. Völcker, F. Louis, A.Vallery, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την προσβαλλόμενη απόφαση στο σύνολό της,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την προσφυγή τους, οι προσφεύγουσες ζητούν την ακύρωση της αποφάσεως C (2007) 546 της Επιτροπής της 15ης Φεβρουαρίου 2007, με την οποία ζητήθηκε από τις προσφεύγουσες, σύμφωνα με το άρθρο 18, παράγραφος 3, του κανονισμού 1/2003 (1) του Συμβουλίου, να παράσχουν συγκεκριμένα στοιχεία και έγγραφα αφορώντα τις πρακτικές οι οποίες διερευνώνται στο πλαίσιο της υποθέσεως COMP/F/39309 — Thin Films Transistors Liquid Crystal Displays.
   Οι προσφεύγουσες υποστηρίζουν ότι η προσβαλλόμενη απόφαση είναι παράνομη, καθόσον η Επιτροπή δεν διαθέτει την προς έρευνα και εκτέλεση εξουσία να υποχρεώνει τις ευρωπαϊκές θυγατρικές εταιρίες να προσκομίζουν έγγραφα και να παρέχουν στοιχεία τα οποία υπόκεινται αποκλειστικά στη φύλαξη και τον έλεγχο νομικών φορέων που δεν εμπίπτουν στη δικαιοδοσία της Επιτροπής. Υποστηρίζεται συνεπώς ότι η Επιτροπή πλανήθηκε περί το δίκαιο αποστέλλοντας στις προσφεύγουσες μια τυπική αίτηση παροχής πληροφοριών και συνεπώς επιβάλλοντάς τους την υποχρέωση να προσκομίσουν έγγραφα και στοιχεία που βρίσκονται υπό τον αποκλειστικό έλεγχο και την κατοχή της μητρικής τους εταιρίας που είναι εγκατεστημένη εκτός του κοινοτικού εδάφους.
   Ειδικότερα, οι προσφεύγουσες ισχυρίζονται ότι η προσβαλλόμενη απόφαση συνιστά παράβαση του άρθρου 18, παράγραφοι 1 και 3, του κανονισμού 1/2003 του Συμβουλίου, καθόσον παραβλέπει τη θεωρία σχετικά με την κυριότητα των εγγράφων και τον έλεγχό τους και συνεπώς τους περιορισμούς που είναι εγγενείς στις διατάξεις αυτές. Επιπροσθέτως, οι προσφεύγουσες ισχυρίζονται ότι η προσβαλλόμενη απόφαση παραβαίνει ορισμένες γενικές αρχές του διεθνούς δικαίου, όπως είναι οι αρχές της εδαφικότητας, της κυριαρχίας, της μη επεμβάσεως και της ισότητας των κρατών, καθόσον θεωρεί ότι υφίσταται εξουσία επιβολής υποχρεώσεως σε μια εταιρία που είναι εγκατεστημένη εκτός της Ευρωπαϊκής Ενώσεως.
   
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΚ) (ΕΕ 2003, L 1, σ. 1).